b'\n_START_ARTICLE_\nKola (tre)\n_START_SECTION_\nBeskrivelse\n_START_PARAGRAPH_\nTreet blir cirka 10 til 20 m h\xc3\xb8yt. Dets kraftige blader har lange stilker og er elliptiske eller eggformede. De er opp til 20\xc2\xa0cm lange og 10\xc2\xa0cm brede. Treet b\xc3\xa6rer hele \xc3\xa5ret b\xc3\xa5de hvit-gulaktige blomster og n\xc3\xb8tteaktige frukter, som inneholder opp til 10 kolan\xc3\xb8tter. Fruktene er ovale, har en b\xc3\xb8lget overflate og er opp til 12\xc2\xa0cm lange.\n_START_SECTION_\nUtbredelse\n_START_PARAGRAPH_\nKolatreet kommer opprinnelig fra de tropiske skogene i Vestafrika, men blir i dag dyrket i hele det tropiske beltet 20 grader nord og s\xc3\xb8r for ekvator. De viktigste produsentene er Brasil, Nigeria og de Vestindiske \xc3\xb8yene.\n_START_SECTION_\nAnvendelse\n_START_PARAGRAPH_\nKolatreet ble kjent f\xc3\xb8rst og fremst gjennom anvendelse av ekstrakter fra n\xc3\xb8ttene i fremstillingen av Coca-Cola. De inneholder blant annet koffein og teobromin.'